## Pravila o izmjenama i dopunama Pravila i općih uvjeta ugovaranja primarne, sekundarne i tercijarne razine zdravstvene djelatnosti i razine zdravstvenih zavoda za 2006. godinu

### NN 120/2006 (7.11.2006.), Pravila o izmjenama i dopunama Pravila i općih uvjeta ugovaranja primarne, sekundarne i tercijarne razine zdravstvene djelatnosti i razine zdravstvenih zavoda za 2006. godinu

# HRVATSKI ZAVOD ZA ZDRAVSTVENO OSIGURANJE

**2678**

Na osnovi članka 138., a u svezi s člankom 139. Zakona o obveznom zdravstvenom
osiguranju (»Narodne novine« broj 85/06. i 105/06.) i članka 19. Statuta
Hrvatskog zavoda za zdravstveno osiguranje (»Narodne novine« broj 16/02., 24/02.
i 58/03.) Upravno vijeće Hrvatskog zavoda za zdravstveno osiguranje na 38.
sjednici održanoj 24. listopada 2006. godine donijelo je

## PRAVILA

### O IZMJENAMA I DOPUNAMA PRAVILA I OPĆIH UVJETA UGOVARANJA PRIMARNE, SEKUNDARNE I TERCIJARNE RAZINE ZDRAVSTVENE DJELATNOSTI I RAZINE ZDRAVSTVENIH ZAVODA ZA 2006. GODINU

Članak 1.

U Pravilima i općim uvjetima ugovaranja primarne, sekundarne i tercijarne razine
zdravstvene djelatnosti i razine zdravstvenih zavoda za 2006. godinu (»Narodne
novine« broj 26/06., 36/06., 49/06. i 64/06. – u daljnjem tekstu: Pravila) u
cijelom tekstu Pravila riječi: »Zakon o zdravstvenom osiguranju« zamjenjuju se u
odgovarajućem padežu riječima: »Zakon o obveznom zdravstvenom osiguranju«, a
riječi: »osnovno zdravstveno osiguranje« zamjenjuju se u odgovarajućem padežu
riječima: »obvezno zdravstveno osiguranje«.

Članak 2.

U članku 4. Pravila tekst: »Zakona o zdravstvenoj zaštiti (»Narod­ne novine«
broj 121/03. i 48/05.), Zakona o zdravstvenom osiguranju (»Narodne novine« broj
94/01., 88/02., 149/02., 117/03., 30/04., 177/04. i 90/05.)« zamjenjuje se
tekstom: »Zakona o zdravstvenoj zaštiti (»Narodne novine« broj 121/03., 48/05. i
85/06.), Zakona o obveznom zdravstvenom osiguranju (»Narodne novine« broj 85/06.
i 105/06.)«.

Članak 3.

U članku 7. Pravila stavku 1. u podstavku 1. briše se tekst: »u skladu s člankom
71. Zakona o zdravstvenom osiguranju«, a u podstavku 2. broj: »118.« zamjenjuje
se brojem: »127.«.

Članak 4.

Članak 9. Pravila mijenja se i glasi:

»Članak 9.

Ustanova, odnosno privatnik obvezni su osiguranoj osobi Zavoda, koja nije
oslobođena sudjelovanja u dijelu troškova zdravstvene zaštite iz obveznoga
zdravstvenog osiguranja (u daljnjem tekstu: doplata) i koja nije osigurana u
dopunskom zdravstvenom osiguranju, nakon pružene zdravstvene usluge naplatiti
propisanu doplatu u skladu s odredbama članka 15. stavka 2. točke 2. do 5.
Zakona o obveznom zdravstvenom osiguranju.
Za osiguranu osobu koja nije oslobođena doplate, a osigurana je u dopunskom
zdravstvenom osiguranju koje provodi Zavod propisanu visinu doplate iz stavka 1.
ovog članka, kao i cijenu usluge obrade računa dopunskoga zdravstvenog
osiguranja s upisom podataka na magnetski medij, obračunatu u skladu s odredbama
Popisa postupaka, te vrijednosti boda za bolničku i specijalističko-konzilijarnu
zdravstvenu zaštitu utvrđenoj u skladu s odredbama Odluke o ugovaranju ustanova,
odnosno privatnik naplaćuje od dopunskoga zdravstvenog osiguranja koje provodi
Zavod.
Za osiguranu osobu koja je osigurana u dopunskom zdravstvenom osiguranju kod
osiguravatelja u skladu sa Zakonom o dobrovoljnom zdravstvenom osiguranju
propisanu visinu doplate iz stavka 1. ovog članka, kao i doplatu za lijekove
utvrđene Odlukom o utvrđivanju Dopunske liste lijekova Hrvatskog zavoda za
zdravstveno osiguranje (u daljnjem tekstu: Dopunska lista lijekova) iz članka
16. stavka 5. Zakona o obveznom zdravstvenom osiguranju ustanova, odnosno
privatnik obvezno naplaćuje neposredno od osigurane osobe, odnosno
osiguravatelja s kojim je osigurana osoba sklopila ugovor o dopunskom
zdravstvenom osiguranju, a u skladu s odredbama ugovora o dopunskom zdravstvenom
osiguranju.«

Članak 5.

U članku 10. Pravila u stavku 1. broj: »18.a.« zamjenjuje se brojem: »28.«.

Članak 6.

U članku 11. Pravila, u stavku 9. iza riječi: »lijek« dodaju se riječi: »utvrđen
Odlukom o utvrđivanju Osnovne liste lijekova Hrvatskog zavoda za zdravstveno
osiguranje (u daljnjem tekstu: Osnovna lista lijekova), odnosno po izboru
osigurane osobe lijek s Dopunske liste lijekova za koji osigurana osoba
ispunjava uvjete propisane općim aktima Zavoda«.

Članak 7.

Članak 17. Pravila mijenja se i glasi:

»Članak 17.

Ustanova za svoje radnike doktore medicine i stomatologije, odnosno privatnik,
obvezni su za provođenje ugovorene zdravstvene zaštite iz obveznoga zdravstvenog
osiguranja osigurati osiguranim osobama Zavoda lijekove koji su utvrđeni
Osnovnom listom lijekova, a koji se mogu primjenjivati na razini primarne
zdravstvene zaštite i označeni su oznakom (++), a ne mogu se propisivati na
recept.
Za lijekove iz stavka 1. ovog članka Zavod se obvezuje platiti ustanovi, odnosno
privatniku cijenu lijeka s Osnovne liste lijekova, a na osnovi ispostavljenog
računa i uz suglasnost ovlaštenog radnika područnog ureda Zavoda o medicinskoj
opravdanosti primjene lijeka.
Ustanova, odnosno privatnik obvezuje se dio mjesečnih novčanih sredstava
dobivenih na osnovi sklopljenog ugovora koristiti za nabavu potrebnoga potrošnog
materijala i lijekova s Osnovne liste lijekova koji se mogu koristiti i na
razini primarne zdravstvene zaštite, za potrebe ordinacije doktora medicine i
stomatologije, a označeni su na Osnovnoj listi lijekova oznakom (+).
Ustanova, odnosno privatnik obvezni su u svakom trenutku na zahtjev ovlaštenog
radnika Zavoda omogućiti uvid u dokumentaciju o izvršenoj nabavi tog potrošnog
materijala, odnosno lijekova.«

Članak 8.

U članku 18. Pravila stavak 1. mijenja se i glasi:
»Radnici ustanove, doktori medicine i stomatologije, odnosno privatnik obvezni
su prilikom propisivanja lijekova na recept pridržavati se smjernica iz Osnovne
liste lijekova, odnosno Dopunske liste lijekova i potvrđenih kliničkih
smjernica.«
Stavak 5. mijenja se i glasi:
»Radnici ustanove, doktori medicine i stomatologije, odnosno privatnik obvezni
su prilikom propisivanja lijekova koji su na Osnov­noj listi lijekova, odnosno
Dopunskoj listi lijekova označeni slovima »RS«, kao i za druge lijekove koji se
propisuju na prijedlog doktora specijalista, upisati u za to predviđenu rubriku
na tiskanici recepta šifru doktora specijalista koji je lijek preporučio.«
Iza stavka 5. dodaju se novi stavci 6., 7., 8. i 9. koji glase:
»Radnici ustanove, doktori medicine i stomatologije, odnosno privatnik
osiguranoj osobi, u pravilu, propisuju na recept lijekove s Osnovne liste
lijekova za koje osigurana osoba ispunjava propisane medicinske indikacije.
Zdravstveni radnici ustanove, odnosno privatni zdravstveni rad­nici mogu
osiguranoj osobi propisati na recept lijekove utvrđene Dopunskom listom lijekova
samo uz njezin pristanak.
Zdravstveni radnici ustanove, odnosno privatni zdravstveni rad­nici obvezni su
osiguranoj osobi prema njezinom izboru propisati na recept lijek s Dopunske
liste lijekova za koje osigurana osoba ispunjava medicinske indikacije, pri čemu
su obvezni osiguranu osobu upoznati o njezinoj obvezi plaćanja doplate u visini
razlike cijene u odnosu na cijenu ekvivalentnog lijeka utvrđenog Osnovnom listom
lijekova.
Zdravstveni radnici ustanove, odnosno privatni zdravstveni radnici obvezni su u
zdravstveni karton osigurane osobe upisati propisani lijek s naznakom naziva i
količine lijeka, kao i propisanu dnevnu dozu. Ako su na zahtjev osigurane osobe
propisali lijek s Dopunske liste lijekova, obvezni su upisati podatak da je
lijek propisan na zahtjev osigurane osobe.«

Članak 9.

U članku 31. Pravila u stavku 1. podstavku 1. brišu se riječi: »u skladu s
člankom 71. Zakona o zdravstvenom osiguranju«, a u podstavku 2. broj: »118.«
zamjenjuje se brojem: »127.«.

Članak 10.

Članak 42. Pravila stavak 1. mijenja se i glasi:
»Ustanova, odnosno privatnik obvezni su osigurati lijekove s Osnovne liste
lijekova i Dopunske liste lijekova, zavojni materijal za potrebe kućnog
liječenja, odnosno zdravstvene njege, koji se osiguranim osobama Zavoda
propisuju na recept u skladu s Pravilnikom o načinu propisivanja i izdavanja
lijekova na recept, te ortopedska i druga pomagala kako je to utvrđeno u članku
20. Odluke o ugovaranju.«

Članak 11.

U članku 43. Pravila stavak 1. mijenja se i glasi:
»Ustanova, odnosno privatnik obvezni su prilikom izdavanja lijeka s Osnovne
liste lijekova, odnosno s Dopunske liste lijekova označiti na receptu šifru
lijeka, cijenu lijeka s Osnovne liste lijekova, odnosno cijenu lijeka s Dopunske
liste lijekova koja tereti sredstva obveznoga zdravstvenog osiguranja, količinu
lijeka, cijenu usluge utvrđene u skladu s člankom 37. Odluke o ugovaranju, iznos
na teret sredstava obveznoga zdravstvenog osiguranja, šifru ustanove, odnosno
privatnika, datum izdavanja lijeka, šifru ljekarnika, te ovjeriti recept pečatom
ustanove, odnosno privatnika i potpisom ljekarnika.«

Članak 12.

U članku 46. Pravila riječi: »Liste lijekova Zavoda« zamjenjuju se riječima:
»Osnovne liste lijekova i Dopunske liste lijekova«.

Članak 13.

U članku 50. Pravila stavak 2. mijenja se i glasi:
»Ako ustanova, odnosno privatnik ne pruže osiguranoj osobi Zavoda traženu
zdravstvenu zaštitu u roku iz stavka 1. ovog članka, doktor radnik ustanove,
odnosno privatnik obvezni su uz potpis odgovorne osobe i pečat ustanove, odnosno
ordinacije na uputnici naznačiti datum kada im se osigurana osoba prvi put
javila, razlog nepružanja tražene zdravstvene zaštite s naznakom datuma kad će
je primiti na bolničko liječenje, specijalistički pregled ili dijagnostički,
odnosno terapijski postupak, s time da joj pri tome ovisno o medicinskoj
indiciranosti i raspoloživim kapacitetima osigura zdravstvenu zaštitu unutar
roka od 60 dana od datuma prvog javljanja ustanovi, odnosno privatniku.«

Članak 14.

Iza članka 50. Pravila dodaju se novi članci 50.a. i 50.b. koji glase:

»Članak 50.a.

Iznimno od članka 50. ovih Pravila ugovaranja kada je osiguranu osobu za
određenu dijagnozu bolesti izabrani doktor uputio na prvi specijalistički
pregled, ustanova, odnosno privatnik obvezni su joj traženu zdravstvenu zaštitu
pružiti u roku od 30 dana od dana kada im se osigurana osoba prvi put javila.
Ako ustanova, odnosno privatnik ne pruže osiguranoj osobi zdravstvenu zaštitu iz
stavka 1. ovoga članka odmah, odnosno u roku od 30 dana obvezni su na uputnici,
uz potpis odgovorne osobe i pečat ustanove, odnosno ordinacije naznačiti datum
kada im se osigurana osoba prvi put javila, te da joj nisu pružili traženu
zdravstvenu zaštitu, odnosno da joj neće biti pružena u roku iz stavka 1. ovog
članka. U suprotnom, obvezni su naznačiti datum kada će osiguranu osobu primiti
na prvi specijalistički pregled koji mora biti unutar roka od 30 dana od dana
prvog javljanja osigurane osobe.
Ustanova, odnosno privatnik koji osiguranoj osobi ne pruži zdravstvenu zaštitu
iz stavka 1. ovog članka u roku od 30 dana od dana njezinog prvog javljanja
obvezni su Zavodu nadoknaditi trošak na ime sredstava koje je Zavod vratio
osiguranoj osobi za zdravstvenu zaštitu korištenu u neugovornoj zdravstvenoj
ustanovi, odnosno kod neugovornoga zdravstvenog radnika privatne prakse u skladu
s općim aktom Zavoda.

Članak 50.b.

Doktor specijalist ustanove, odnosno privatnik koji je nakon obavljenog
specijalističkog pregleda indicirao potrebu za dodatnom specijalističkom
obradom, obvezan je osiguranoj osobi ugovoriti termine za specijalističke
preglede, odnosno dijagnostičke postupke koje njegova zdravstvena ustanova,
odnosno ordinacija privatne prakse ima ugovorene sa Zavodom.«

Članak 15.

U članku 51. Pravila iza stavka 4. dodaju se novi stavci 5., 6. i 7. koji glase:
»Ustanova, odnosno privatnik obvezni su za provođenje ugovorene zdravstvene
zaštite osigurati osiguranim osobama Zavoda lijekove koji su utvrđeni Osnovnom
listom lijekova i Dopunskom listom lijekova.
Radnici ustanove, odnosno privatnik osiguranoj osobi u liječenju u pravilu
primjenjuju lijekove s Osnovne liste lijekova za koje osigurana osoba ispunjava
propisane medicinske indikacije.
Radnici ustanove, odnosno privatnik obvezni su osiguranoj osobi prema njezinom
izboru osigurati pravo na korištenje lijeka s Dopunske liste lijekova za koje
osigurana osoba ispunjava medicinske indikacije, pri čemu su obvezni osiguranu
osobu upoznati o njezinoj obvezi plaćanja doplate u visini razlike cijene u
odnosu na cijenu ekvivalentnog lijeka utvrđenog Osnovnom listom lijekova.«
Dosadašnji stavak 5. postaje stavak 8.

Članak 16.

U članku 57. stavku 2. Pravila riječi: »Liste lijekova Zavoda« zamjenjuju se
riječima: »Osnovne liste lijekova i Dopunske liste lijekova«.

Članak 17.

Ova Pravila objavljuju se u »Narodnim novinama«, a primjenjuju se od 15.
studenoga 2006. godine.

Klasa: 025-04/06-01/342
Urbroj: 338-01-01-06-1
Zagreb, 24. listopada 2006.

Predsjednik
Upravnog vijeća
Hrvatskog zavoda za zdravstveno osiguranje
**prim.
Stjepan Bačić, dr. med**., v. r.

Ostalo, NN 120/2006-2678
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)